साल 2017 की शुरुआत में उत्तरप्रदेश समेत 5 राज्यों के विधानसभा चुनाव की तारीखों का ऐलान किया गया। इसमें यूपी, उत्तराखंड, पंजाब, गोवा और मणिपुर थे। इन 5 राज्यों में से 4 में बीजेपी ने अपनी सरकार बनाई, तो कांग्रेस पंजाब में वापसी करने में कामयाब रही। मणिपुर और गोवा को छोड़ दिया जाए, तो यूपी और उत्तराखंड में बीजेपी ने अपने दम पर सरकार बनाई। इसमें सबसे ज्यादा खास उत्तरप्रदेश की जीत रही, क्योंकि यहां पर बीजेपी ने जो कर दिखाया, वो आजतक कभी नहीं हुआ। यूपी में जब चुनाव अभियान शुरू हुआ, तो उम्मीद जताई जा रही थी कि बीजेपी शायद ही अपने बूते पर सरकार बना पाए, लेकिन जब चुनावी रिजल्ट आए, तो चौंकाने वाले थे। बीजेपी ने राज्य की 403 सीटों में से 325 सीटें जीती, यानी कि बहुमत के आंकड़े से भी लगभग 100 सीटें ज्यादा। बीजेपी की इस जीत ने पंजाब हार को दबा दिया। इस चुनाव में सपा-कांग्रेस गठबंधन सिर्फ 54 सीटों पर तो बीएसपी 19 सीटों पर सिमट कर रह गई। उत्तरप्रदेश के चुनावों में पीएम मोदी ने कई रोड शो किए, रैलियां की और इसी का नतीजा था कि पार्टी ने 325 सीटों के साथ वापसी की। उत्तरप्रदेश में पहली बार किसी पार्टी ने इतनी सीटें जीती थी।